Ligurian:
# Vuâ casa

– Ou Peo, cöse ti ghe fæ da ste bande inte sta saxon?

– No stâ à dime ninte, son vegnuo perché devo vuâ a casa.

– Vuâla?

– E scì, mæ fræ o l’à beseugno de palanche, alantô l’emmo vendua. O m’à ascì domandou se voeiva accattâ a seu parte, ma no pòsso.

– Me rincresce tanto!

– À mi me gia tanto o berrettin che no ti peu manco imaginâlo! Aiva za semenou e bazzañe, se ô saveiva primma m’avansava de fâlo!

– [riendo] Ê mangian i neuvi propietäi

– Mia, saieva fiña contento! Incangio quelli nesci, a-o pòsto dell’òrto veuan mettighe unna pisciña

– Unna pisciña? Ma ô san che chì da-a meitæ d’agosto vögne ciutòsto freido?

– Ghe l’à dito sciña o massacan, ma se son intestæ e no cangian idea. E mi me ne batto l’anima. Devo trovâme quarcösa da fâ sta stæ sedonca vëgno matto. Atro che sta apreuvo a-i bellinoin! Ancon d’assæ che a mæ mobilia pòsso mettila in sciô soieu de mæ figgia, sedonca me toccava cacciâla inta rumenta, e ghe son attaccou: ghe ancon da röba di mæ vegi…

– Alantô no te veddiemo ciù?

– Òh ti veddiæ che in quarche mòddo arriëscio à vegnî o mæximo, sperava che mæ fræ o no fesse coscì fito à vendila, coscì poeiva stâghe ancon un pittin, ma lê o l’é delongo affortunou… ma pe-i fonzi ghe saiò, che se passo mi, pe ti o l’é cappòtto seguo!

– Creddighe. Tanto quest’anno ti doviæ pagâ o cartellin pe-a cuggeita…

– No, me son tegnuo un tocchettin de bòsco. O no va ninte, ma me permette de anâ à pe fonzi senza dovei pagâ o cartellin.

– Ti ne sæ uña ciù che o Diao!

– Mia, pe-i fonzi o mæ çervello o s’açende comme un bricchetto!

– Ah, pe quello o mæ ascì.

– Beseugna aveighelo o çervello perché o fonçioñe…

– A coæ de schersâ a no te passa eh?

– Levime quella ascì… mia, devo anâ. Te saluo e stanni ben, salutime a Franca ascì

– Te â saluo, no scentâ, fatte vivo fito. Scciao eh, tante belle cöse.

English translation:
# Emptying the House

“Oh Piero, what are you doing in these parts at this time of year?”

“Don’t even ask, I’ve come because I have to empty out the house.”

“Empty it out?”

“That’s right, my brother needs money, so we sold it. He’d asked if I wanted to buy his share, but I can’t.”

“I’m so sorry!”

“It bothers me so much you can’t even imagine! I’d already sown the broad beans, if I’d known earlier, I’d have spared myself the trouble!”

[laughing] “The new owners will eat them”

“Look, I’d even be happy about that! But those idiots want to put a swimming pool where the vegetable garden is.”

“A swimming pool? Do they know that from mid-August on it gets pretty cold here?”

“Even the mason told them, but they’ve dug their heels in and won’t change their minds. And I couldn’t care less. I have to find something to do this summer otherwise I’ll go mad. Looking after fools, no thanks! Thank goodness I can put the furniture in my daughter’s attic, otherwise I’d have had to throw it in the rubbish, I’m attached to it, there’s still some of my parents’ stuff…”

“So we won’t see you anymore?”

“Oh, you’ll see I’ll manage to come anyway, I was hoping my brother wouldn’t sell so quickly, so I could still stay a bit longer, but he’s always lucky… But for the mushrooms I’ll be there, because if I come along, you’re sure to be skunked!”

“Sure, believe that. Anyway, this year you’ll have to pay for the picking permit…”

“No, I kept a little patch of woodland for myself. It’s worth nothing, but it lets me go mushrooming without paying for the permit.”

“You know more tricks than the devil!”

“Look, when it comes to mushrooms my brain lights up like a match!”

“Ah, mine does too, for that.”

“You’ve got to have a brain in the first place for it to work…”

“You never lose your taste for joking, do you?”

“Take that away from me too… look, I have to go. Goodbye, take care, say hello to Franca for me too.”

“I’ll say hello for you, don’t disappear, come round soon. Bye then, all the best.”